Egskeiding – Baptistekerk Kemptonpark
George Whitefield is my gunsteling prediker (Charles Spurgeon kom bitter naby). Soos enige van ons helde het hy kleivoete gehad. Sy vriend, Howell Harris, het baie van ‘n sekere weduwee, Elizabeth James gehou. Die gevoel was wedersyds. Harris wou egter uitsluitlik op sy verhouding met God fokus, en het besluit om nie te trou nie. Hy wou haar aan Whitefield voorstel. Na sy hom ontmoet het, het mev. James ‘n stryd in haar hart gehad.
Na ‘n worstelstryd het sy besluit om met Whitefield te trou (sy het eers 10 jaar later haar gevoelens vir Harris oorkom!). Harris het haar by die kansel aan Whitefield afgegee. Direk ná die sermonie het die groepie verder gereis, en het Whitefield gepreek. Whitefield en sy nuwe vrou het geen wittebrood gehad nie. Hy het vir ‘n volle week twee keer per dag gepreek. Daarna het hy alleen vir ‘n maand lank op ‘n preektoer na Birstol, Gloucester, en London vertrek. Op Kersdag het hy teruggekeer huistoe, en toe weer op 26 Desember ‘n preektoer na Bristol en London onderneem. Whitefield het hom voorgeneem dat sy huwelik geensins sy bediening sou verhinder nie.
Whitefield het reg gedink oor die bediening, maar verkeerd oor die huwelik. Hy het nie sy bruid in ag geneem nie. Na my mening het Harris ‘n beter besluit as Whitefield geneem. In omstandighede soos Whitefield s’n, sou dit beter gewees het om enkel te bly (1 Korintiërs 7:25-40).
‘When the high seas are raging it is no time for changing ships.’ (Leon Morris). ‘A man who is a hero in himself becomes a coward when he thinks of his widowed wife and his orphaned children.’ (Lightfoot).
Jy wil nie jou gesin deur vervolging of honger sit as jy dit kan help nie. In sulke tye het ouers hulle kinders geëet (Deuteronomium 28:53-57). Jesus het gesê: “Maar wee die vroue wat swanger is en die wat nog soog, in daardie dae.” (Matteus 24:19). In sulke tye is enkelskap beter.
In v.1-16 het Paulus hoofsaaklik met die getroudes gepraat. In v.25-40 praat hy hoofsaaklik met mense wat enkel is. Paulus haal nou wel nie vir Jesus aan nie (vgl. v.10), maar in dié saak praat hy as iemand wat deur die Gees betroubaar is (v.25, 40), as een wat barmhartigheid ontvang het (v.25).
Paulus se raad is dít: bly soos jy is, veral omdat moeilike tye oppad kom (v.26). Die moeilike tye verwys dalk na die hongersnood wat in keiser Claudius se tyd gekom het (Handelinge 11:28), of na die vervolging onder keiser Nero.
So, is jy deur verlowing of in die huwelik gebind? Moenie skei nie (v.27, Matteus 1:19, 19:6). Is jy reeds geskei of nie verloof nie, en daarom los van ‘n maat? Moenie ‘n maat soek nie (v.27). Hoekom nie? Want daar is swaar tye wat kom (v.26).
Hoe moet ons vandag v.26 toepas?
 Bly enkel as jy vir ses maande op ‘n keer in die buiteland is vir werk. Hoekom wil jy trou as jy nooit by die huis gaan wees nie?
 Bly enkel as jy ‘n sendeling wil word na ‘n land waar die vervolging van Christene erg is (Matteus 19:12).
 Bly enkel as Suid-Afrika soos Zimbabwe word, as daar nie kos is nie.
 Bly enkel as vervolging in ons land uitbreek.
As jy wél in sulke omstandighede trou is dit nie sonde nie (v.28, 9). As jy in dié omstandighede beter sal vaar met ‘n maat, trou. Oor die algemeen sal die las ligter wees as jy in sulke tye enkel bly.
Toe ek studeer het, het ‘n getroude vriend eendag vir hom ‘n Caramello beer gekoop. Hy het dit alleen geëet en die papier in kar gelos. Toe sy vrou die papier sien was sy kwaad. Hoe kon haar man sjokolade eet sonder haar? As my vriend enkel was kon hy tien Caramello’s geëet het sonder om probleme op te tel (hy sou wel gewig opgetel het J). ‘n Getroude persoon moet altyd sy of haar maat in ag neem.
‘n Enkel- of geskeide persoon wat in die v.26-bootjie is, sondig nie as hy of sy trou nie (v.28, vgl. 9, 15, Matteus 19:9). As jy egter enkel bly en nie met ‘n ander sondaar saamgedruk word in ‘n lewe waar jy skielik alles moet deel nie, spaar dit jou van die sorge wat die vlees bring (v.28).
As jy dan enkel is moet jy nie dink om te trou sal al jou sorge oplos nie: jou seksdrang, eensaamheid, jou eie kinders hê, ens. Die huwelik bring nuwe uitdagings: skoonfamilie, konflik, verdeling van jou tyd, huis, kos, bed, geld, lewe, en meer. Onthou dit, want as jy eers getroud is kan jy nie sommer weer skei nie (Matteus 19:6).
Dave maak gereed om Mt. Everest te klim. In sy rugsak pak hy twee van alles, asook sy gunsteling boeke, lekkernye, sy eie kussing, sy laptop sodat hy op Facebook kan gaan, sy grootlens kamera vir fotos, en sy verkyker. Toe hy begin klim, het hy gou besef dat sy rugsak te swaar is. Hy het baie van sy bagasie by die basis gelos, en die res in die sneeu op die berg gelos. Die les is duidelik: pelgrims pak lig. So is dit in hierdie wêreld. Te veel bagasie sal jou terughou.
Ons tyd op aarde is min, veral in vervolging (v.29, 26). Fokus op die Here asof jy ongetroud is (v.29, 32-34). Kyk verby die tydelike trane, vreugde, en besittings van hierdie wêreld, en fokus op Jesus en die ewigheid (v.30-31). Die Skrif sê immers:
“Salig is julle, armes, want aan julle behoort die koninkryk van God. Salig is julle wat nou honger het, want julle sal versadig word. Salig is julle wat nou ween, want julle sal lag… Maar wee julle, rykes, want julle het jul troos weg. Wee julle wat vol is, want julle sal honger ly. Wee julle wat nou lag, want julle sal treur en ween.” (Lukas 6:20-21, 24-25).
“Moenie vir julle skatte bymekaarmaak op die aarde, waar mot en roes verniel en waar diewe inbreek en steel nie; maar maak vir julle skatte bymekaar in die hemel, waar geen mot of roes verniel nie en waar diewe nie inbreek en steel nie” (Matteus 6:19-20).
“Maar die dag van die Here sal kom soos ‘n dief in die nag, waarin die hemele met gedruis sal verbygaan en die elemente sal brand en vergaan, en die aarde en die werke wat daarop is, sal verbrand… Maar ons verwag volgens sy belofte nuwe hemele en ‘n nuwe aarde waarin geregtigheid woon.” (2 Petrus 3:10, 13).
“En die wêreld gaan verby en sy begeerlikheid, maar hy wat die wil van God doen, bly vir ewig.” (1 Johannes 2:17).
Pak lig. Dit geld ook vir enkel mense. Die lewe is kort. Twee weke gelede het ek gelees van ‘n man wat in April getrou het, en twee maande later dood is aan kanker. Moenie vir die hier-en-nou of vir jou huweliksmaat lewe nie. Ignoreer Afrikaanse liefdesliede wat sê: ‘Ek lewe net vir jou, jy lewe net vir my, oooh…’
Indien jy wel besluit om te trou moet jy ‘n Efesiërs 5-fokus hê. Wees lief vir jou vrou soos wat Christus die kerk liefhet. Respekteer jou man soos wat die kerk aan Jesus onderdanig is. Fokus op jou siel, jou maat se siel en die ewigheid. Moenie op ‘n tydelike en aardse huwelik fokus nie.
Enkel en getroude persoon: is jy gereed vir die ewigheid? Is jy gereed om geoordeel te word? Is jy gereed om vir ewig in die hemel te lewe of in die hel te sterf? Is jou sondes vergewe of sal jy daarin sterf? Het jy jou van jou sonde bekeer of leef jy soos jý wil en nie soos Gód sê nie? Maak jy staat op jou godsdiens, jou gebede, jou kerkbywoning, jou tiendes, jou goeie werke, jou ouers, jou doop om hemel toe te gaan? Hoop jy maar vir die beste? Of maak jy deur geloof staat op Jesus se lewe, kruisdood, opstanding, en op niks anders nie? Pak lig en maak gereed om jou God te ontmoet. Voor jy weet is hierdie wêreld en alles daarin tot niet.
‘n Man wat ek ken het onlangs uit die sendingveld bedank, omdat hy baie min by sy vrou en kinders is. ‘n Man in William Tyndale se tyd het Jesus verloën toe die soldate gedreig het om sy vrou dood te maak. Hy het later sy sonde bely en homself oorgegee om verbrand te word.
As jy getroud is kan jou aandag maklik verdeeld raak tussen Jesus en jou huweliksmaat. Dis die punt van v.32-35.
Die vervolgde persoon wat geskei of enkel is, het nie die ekstra angs om sy of haar maat te behaag nie, maar kan geheel en al op die Here en ‘n heilige lewe fokus (v.32, 34a, 26). ‘n Vervolgde persoon wat getroud is, kan op die Here fokus, maar sal ook angstig wees oor sy of haar maat se veiligheid (v.33-34).
Paulus beveel nie enkelskap aan om gelowiges te benadeel nie. Hy soek eerder mense se voordeel, sodat hulle geheel en al op die Here sal fokus (v.35). Hy wil nie hê dat ons ooit vir Jesus moet sê: “Ek het ‘n vrou getrou en daarom kan ek nie kom nie.” (Lukas 14:20).
As jy enkel bly hoef jy nie twee keer te dink oor:
‘n Gevaarlike sendingveld. My sendeling-vriend en sy gesin bly in ‘n Shangaan village. Hulle is onlangs in hulle huis aangeval. Vir beter evangelisasie doeleindes wou hy in die village aanbly, maar moes hy sy vrou en kinders se veiligheid en vrese in ag neem, en dorp toe trek.
Lang ure in gebed (1 Timoteus 5:5).
‘n Halwe dag van straat evangelisasie.
‘n Uur of twee by ‘n Woensdagaand Bybelstudie (jy het nie kinders wat vroeg in die bed moet wees, omdat hulle die volgende dag skool het nie).
‘n Groot deel van jou salaris gee vir sending.
Kan jy die Here beter dien deur enkel te bly of deur te trou? Doen dít. Oor die algemeen kan ‘n enkel gelowige makliker op die Here fokus.
‘n Paar jaar gelede was my jongste suster verloof. ‘Hy is nie die regte man nie,’ het my ouers gesê. Sy het die verlowing verbreek, lang trane gehuil, en gedink dis die einde van die wêreld. Vir my huidige swaer was dit die begin van die wêreld. My punt is eenvoudig dit: party mense is enkel as gevolg van hulle ouers se besluit. Dis wat Paulus in v.36-38 leer.
Na my mening verwys ‘sy maagd’ in v.36-37 na die pa se dogter, en nie na die jong man se verloofde nie (in Paulus se tyd het die pa sy dogter se troue gereël, vgl. Genesis 34:6). Gestel die pa wil hê sy dogter moet enkel bly om meer toegewyd aan God te lewe (v.36, 35), maar sy is in die blomtyd van haar lewe en wil graag trou (v.35-36, 9)? As die pa sy voorneme verbreek en haar weggee om te trou, is dit nie sonde nie (v.36). Indien sy dogter se begeerte vir ‘n maat nie so sterk is nie en hy by sy besluit bly, is dit beter (v.37-38) – veral in die lig van probleme wat op die horison is (v.26).
Om ouers te vra is nie bloot ‘n formaliteit nie. Totdat sy trou (nie tot sy 21 is nie!) is die pa die hoof van sy dogter (v.36-37). Soos God Eva vir Adam gegee het (Genesis 2:22, 24), moet pa’s hulle dogters in die huwelik weg gee (Eksodus 22:16-17). Volgens Jesus is dít hoe dit sal wees totdat Hy weer kom (Matteus 22:30, 24:38-39).
Moenie jou pa inlig dat jy trou nie: die man moet toestemming vra. Ouers moet hulle kinders help om goeie maats te kies. ‘n Pa moenie te hard wees of moeilik raak as sy dogter die regte man ontmoet het nie: laat sy trou (v.36).
Op 5 November 1858 het sendeling John Paton op Tanna-eiland aangeland. Op 12 Februarie 1859 het hy en sy vrou Mary ‘n baba seun gehad. Op 3 Maart 1859 het Mary gesterf, en op 20 Maart sy baba seun. Paton het hulle met sy eie hande begrawe. Hy het in sy dagboek geskryf: ‘But for Jesus… I must have gone mad and died beside that lonely grave!’ Ook vir dié rede is die enkel persoon beter af.
As jy trou is dit lewenslank (v.39). Behalwe vir die uitsonderings in v.15 en Matteus 19:9, kan jy net hertrou as jou maat dood is (v.39). In dié geval kan jy volgens jou voorkeur hertrou. Jy hoef nie vir ‘n stem te wag om te sê met wie jy moet trou nie. Trou met wie jy wil, maar net in die Here: met ander woorde, net met ‘n ander Christen (v.39, 2 Korintiërs 6:14). Onthou tog dat die maat met wie jy hertrou óók kan sterf (v.39). Op grond van die redes in v.26, 32-35 sal jy ook gelukkiger wees as jy enkel bly. Paulus se lering oor enkelskap is nou wel sy opinie, maar dis ‘n geïnspireerde opinie (v.40).
Is jy enkel? Dink aan v.39 voor jy trou. ‘n Mens se huweliksmaat is nader aan jou as enigiemand anders (Genesis 2:24). Die dood is erg, veral as jy vir baie jare getroud was en ‘n diep liefde vir mekaar gehad het. Skielik is jy eensaam. Mense mis veral hulle maats oor kerstyd, met verjaarsdae, as hulle kinders trou, as hulle agter-kleinkinders gebore word. As gevolg hiervan is dit goed om enkel te wees. As jy weier om oor die dood te dink is jy onrealisties.
As jy iets beklemtoon staan jy gevaar om misverstaan te word. Mense oorbeklemtoon maklik wat jy gesê het, en dink jy is dwars of teen iets. ‘n Predikant in Alberton het gesê dat sekere verse oor die ‘wederkoms’ eintlik nie na wederkoms verwys nie, maar na verwoesting van Jerusalem in 70 n.C. Mense het sy beklemtoning verdraai en gesê hy glo nie in die wederkoms nie.
Dieselfde is waar van dié preek. Mense kan maklik dink ek sê om te trou is sleg. Enkel mense kan dink ek is ongelukkig getroud, en wil hulle afsit om dieselfde fout te maak. Mense wat só dink mis die punt. Ek hoop jy sien dat Paulus se punt ook mý punt is: daar is ‘n tyd om enkelskap te oorweeg (v.25-40). Besluit self wat jou gawe is (v.7) en doen dan wat jy wil. As jy binne God se wil is, is die huwelik en enkelskap ewe goed.
 Arnold Dallimore, George Whitefield vol.2, pp.101-113
 Leon Morris, 1 Corinthians: Tydnale New Testament Commentaries, p.113
 Ibid, p.115
 John G. Paton: Missionary to the New Hebrides, pp.79-80
Ek ken ‘n man wat besig was om te skei toe hy in ‘n verhouding betrokke geraak het. Hy en die vrou het toe getrou. Kort daarna het die vrou tot bekering gekom. Hulle is nou al vir ‘n paar jaar getroud en die man is nog ongered. Wat verwag God van ‘n vrou in só ‘n huwelik? Die beginsel wat vir haar en baie ander situasies geld, word opgesom in 1 Korintiërs 7:17-24.
Twee jaar gelede het mnr. X tot bekering gekom en my kom sien. Hy wou met mag en mening sy werk los om teologie te studeer. Omtrent 8 jaar gelede het ‘n man ons kerk besoek. My vriend het gepreek. Die man was baie diep geraak en het die volgende dag al sy goed weggegee. Hy wou met ‘n groot aliminium kruis deur Suid-Afrika loop en Bybels uitdeel.
Volgens Paulus is dié optrede te radikaal. Ons moenie so wees nie.
Die algemene reël vir getroudes, enkel mense, geskeides, slawe, besnedes, onbesnedes is dít: bly soos wat jy was toe God jou tot bekering geroep het (v.17, 20, 24). Hierdie reël geld altyd en op alle plekke, nie net vir Christene in Korinte nie (v.17, vgl. 4:17, 11:16, 14:33).
Moenie dink veranderde omstandighede is meer geestelik, of om dieselfde te bly is minder geestelik nie. As God vir jou die geleentheid gee om jou omstandighede te verander, kan jy dit doen (v.21, 9, 15, 27-28, 39). Maar as jou omstandighede nie verander nie moet jy daarmee tevrede wees (v.7, 12-14, 27-28, 39).
Paulus gee ‘n voorbeeld van wat hy bedoel. Jode wat met hulle bekering besny was moenie dink dit maak hulle ongeestelik nie. Hulle moenie hulle besnydenis ongedaan wil maak deur ‘n operasie nie. Heidene wat tot bekering kom moenie dink die besnydenis red, sodat hulle besny word nie (v.18, vgl. Handelinge 15:1, 5). Vir God maak dit nie saak of jy besny is of nie. Nie een van die twee maak jou meer of minder aanneemlik voor Hom nie. Wat vir God saakmaak is dat jy ‘n nuwe hart het en dit wys deur jou gehoorsame dade (v.19, Galasiërs 5:6, 6:15, Romeine 2:25-29, Kolossense 3:11, Johannes 14:15, 1 Johannes 2:3).
Ek het vroeër vanjaar die lewensverhaal van Ernest C. Reisinger gelees. Ek het al voorheen van hom gehoor, maar niks oor hom geweet nie. Van wat ek gehoor het, was ek onder die indruk dat hy ‘n predikant was. Soos wat ek gelees het, het ek die hele tyd gewag dat hy ‘n predikant moet word, maar dit het nie gebeur nie.
Reisinger het eers sy eie konstruksie maatskappy besit en op die kantlyn met beeste geskou. Hy het ‘n multi-miljoenêr geword. Terwyl hy in dié sektor gewerk het, het hy kerke geplant, gepreek, as spreker by die Banner of Truth predikantekonferensie opgetree, teologiese boeke versprei, saam met broers gebid, kerke, predikante, en individue beïnvloed. Eers toe hy 47 was het hy ‘n predikant geword. Reisinger se invloed as ‘n gewone man in die bank het my diep beïndruk.
Ons buurman in Louis Trichardt was ‘n eenvoudige man. Het het net ‘n standerd 6 (graad 8) gehad en in ‘n ‘brick yard’ gewerk. Hy het nie ‘n kar gehad nie. Hy was lief vir God en sy Woord. Hy het sy Bybel goed geken en Sondagskool gegee. Deur te bly soos hy was het hy ander beïnvloed.
Dié twee stories illustreer Paulus se punt. Die Bybel sê nie dat jy nooit jou omstandighede of beroep mag verander nie. Die punt is eerder dít: bly soos jy is; met God se hulp kan jy dáár ‘n invloed hê.
In v.20 herhaal Paulus hierdie beginsel. Sy volgende voorbeeld kom uit die slawe wêreld. ‘n Slaaf wat tot bekering kom moet hom nie oor sy sosiale status bekommer of dink dis ongeestelik nie (v.21). Wat tel is jou verhouding met God, nie jou sosiale status nie (1:26-31). ‘n Christen-slaaf is vryer as die vryste heiden; ‘n vry Christen is meer gebonde as enige slaaf in die wêreld (v.22, vgl. 1 Petrus 2:16). Die Skrif sê mos:
“En julle sal die waarheid ken, en die waarheid sal julle vrymaak… As die Seun julle dan vrygemaak het, sal julle waarlik vry wees.” (Johannes 8:32, 36). En: “julle dien die Here Christus.” (Kolossense 3:24). Charles Spurgeon het gesê: ‘If Christ has called you to be his slave, why would you stoop to be a king?’
As jy die geleentheid het om vry te raak, vat dit (v.21). As jy egter nié die kans het nie, wees daarme tevrede en verheerlik die Here waar jy is (v.21, vgl. Kolossense 3:22-24). God sal vir jou krag gee om jou omstandighede te dra (v.24).
Jesus het ons met ‘n prys gekoop – met sy bloed – en daarom is jy sý slaaf (v.23, 6:20, 1 Petrus 1:18-19, vgl. Levitikus 25:42, 55). Moet dan nie ‘n slaaf van mense wees nie. Moenie bang wees vir mense vrees en hulle opinies nie (v.23, Spreuke 29:25). Om ‘n slaaf te wees op aarde is aanvaarbaar (v.21). Om ‘n slaaf te wees van mense se opinies is nie (v.23).
Om die beginsel te beklemtoon sê Paulus vir ‘n derde keer: bly soos wat jy was toe God jou geroep het (v.24). ‘Bly daar met God,’ sê Paulus in v.24. Wat beteken dit? Jy moet in jou omstandighede bly om God te verheerlik, en daarin volhard met die krag wat Hy gee. Jy kan in alle omstandighede gemeenskap met die Here hê (v.24).
Daar is wel uitsonderings waarin jy jou omstandighede kan verander (v.21, 15). Die algemene reël bly egter staan: ‘Bly soos jy is. Moenie vlug nie, maar skyn jou lig. Die feit dat jy in die wêreld is beteken nie jy hoef van die wêreld te wees nie.’ (5:10, Matteus 5:16, Johannes 17:15).
Hoe kan ons dié beginsel in ons dag toepas?
Dalk het jy vir verkeerde redes geskei en hertrou. Moenie van jou nuwe maat skei en na jou eerste maat toe teruggaan nie. Is jou maat ongered? Moenie wil skei en sê: ‘Ek het ‘n fout gemaak en met die verkeerde een getrou’ nie. Paulus het reeds in v.12-14 hieroor gepraat. Daar is wel die uitsondering dat jy kan skei as die ongelowige party wil (v.15). ‘Hoe weet jy of jy met die regte persoon getroud is? Kyk na die naam op jou huweliksertifikaat.’ (John Piper). Dalk dink jy om te skei sal vir jou vryheid gee, of dat jy gelukkiger sal wees as jy skei. Dis nie waar nie. Jy sal nooit gelukkig wees as jy buite God se wil is nie.
 Geskeides en enkel persone
Moenie haastig wees om te trou, omdat jy tot bekering gekom het en gehoor het dis sonde om saam te bly nie. Is jy of die ander persoon om verkeerde redes geskei? As jy sommer net trou pleeg jy dalk egbreuk. In Lukas 16:18 staan daar: “Elkeen wat van sy vrou skei en ‘n ander een trou, pleeg egbreuk; en elkeen wat trou met die vrou wat van haar man geskei is, pleeg egbreuk.” As jou eks-maat nog ongetroud is, moet jy met moet hom of haar versoen raak (v.11). Is die persoon met wie jy wil trou gered? Indien nie, mag jy nie met hom of haar trou nie (v.39).
Om getroud te raak moenie jou hoogste prioriteit wees nie; om God te verheerlik moet. Bly soos jy is. As jou ongelowige maat jou gelos het kan jy weer trou (v.15). As jy enkel is en met begeerte brand kan jy trou (v.9). As jy geskei is omdat jou maat egbreuk gepleeg het kan jy weer trou (Matteus 19:9). As jy ongered was toe jy geskei het kan jy vir jou ‘n Christen maat soek (v.39, 2 Korintiërs 5:17).
Wat het gelei tot jou egskeiding? Dra jy skuld? Werk eers aan dié tekorte voordat jy weer trou. As jy dit nié doen nie, sal jy baie maklik dieselfde foute in jou tweede huwelik maak.
 Mense wat kollegas het met meer as een vrou
Sam werk saam met jou. Hy het drie vroue. Hy het onlangs tot bekering gekom. Hy vra vir jou: ‘Wat nou?’ Hoe help jy hom? Moet hy sy eerste vrou hou en van die ander twee skei? Moet hy met die Christen vrou getroud bly en van die ander skei? Moet hy al sy vroue hou?
In die lig van v.17, 20, 24, dink ek die laaste opsie is die regte een: hy moet bly soos hy is. Sy geval is dieselfde as ‘n man wat egbreuk pleeg en dan met die vrou trou: hy moet sy sonde bely, maar hy moenie van haar skei nie. Hy moet egter net met sy eerste vrou slaap. Hy moet steeds vir die ander vroue en kinders sorg (1 Timoteus 5:8). As hy tog van sy tweede en derde vrou skei (of hulle van hom), is dit toelaatbaar: “Maar Ek sê vir julle, elkeen wat van sy vrou skei, behalwe oor hoerery, en ‘n ander een trou, pleeg egbreuk; en die wat die geskeie vrou trou, pleeg egbreuk.” (Matteus 19:9).
Sam kan ‘n lidmaat van die kerk word, maar hy mag nie ‘n ouderling word nie. ‘n Ouderling moet immers die man van een vrou wees (1 Timoteus 3:2).
 Werkende mense
Moet jy jou werk los as jy ‘n Christen word? As jou werk sondig is moet jy dit los. Jy kan nie aanhou om met te dwelms handel, of in ‘n vuil klub of aborsie kliniek te werk nie.
Indien jou werk nie sondig is nie, moet jy nie bedank omdat jy ‘n Christen geword het, en bang is die ongelowiges ‘besmet’ jou nie. Alles in die lewe is God s’n. Verheerlik Hom deur jou getuienis en kwaliteit werk. Werk asof jy vir die Here werk (Kolossense 3:23). Moenie jou werk los omdat dit ongeestelik is, en jy as predikant of sendeling vir die Here wil werk nie.
Moenie dadelik jou werk bedank omdat dit volgens jou ongeestelik is om ‘n politikus of sielkundige te wees nie, of om vir die regering te werk nie. Moenie dadelik uit die video winkel, bottelstoor, SAB, die gym, of die filmbedryf bedank nie. Laat eerder jou lig skyn terwyl jy daar werk. Dalk gee die Here later vir jou die kans om iets anders te doen (v.21).
 Mense met ongeredde vriende
Jy hoef nie dadelik jou ongeredde vriende te los, omdat jy nou ‘n Christen is nie. Probeer om die kanaal oop te hou, sodat jy hulle vir die Here kan wen. Moet egter nie saam met hulle sondig nie.
 Ongeredde mense
Het jy al die Here se roepstem gehoor? Het jy jou al van jou sonde bekeer? Hoor dan vandag sy roepstem in die evangelie. Jy is ‘n slaaf van jou sonde. God is kwaad vir jou. Jy verdien sy straf. Hy is ook lief vir jou en het aarde toe gekom om sondaars te red. Hy het die wet perfek onderhou namens dié wat in Hom glo. Hy het die straf vir ons sondes op Homself geneem aan die kruis. Hy het uit die dood opgestaan en gee die ewige lewe vir almal wat hulle bekeer en op Hom vertrou. Bekeer jou en glo in Jesus as jy dit nog nie gedoen het nie.
Hoekom moet jy bly soos jy is? As jy buite God se wil probeer om jou omstandighede te verander, sal jy nie gelukkig wees nie. God sal vir jou krag gee om getroud, enkel, of geskei te bly; om gelukkig te wees in die sekulêre sektor (v.24).
Ons kultuur sê: ‘As ek net my omstandighede kan verander sal dinge beter gaan.’ Te veel mense dink: ‘As ek net kan trou, met iemand anders getroud wees, enkel kan wees, ‘n ander werk het, aftree, sal ek gelukkiger wees.’
Ek ken ‘n vrou wat onlangs so ‘n skuif gemaak het, en nogsteeds ongelukkig is. Nou wil sy weer ‘n skuif maak. Ons moet besef dat ons geluk in die Here lê, en nie in ons omstandighede nie. Daarom kan jy bly soos jy is en nogsteeds gelukkig wees.
Om iemand se ‘vuil wasgoed uit te hang’ beteken dat jy hulle skandes voor almal noem. Ongelowiges hou daarvan om dit te doen, asook om te kyk hoe ánder dit doen. Jy kan byna sien hoe hulle hul kampstoele uitpak soos by ‘n krieketwedstryd, om te kyk hoe Saartjie haar man se vuil wasgoed op die draad hang. Hierdie tipe optrede hoort nie by Christene nie. Dit is Paulus se punt in 1 Korintiërs 6:1-11.
Dis onnodig (v.1-6)
Robin Stransham-Ford is in September 2013 met terminale prostaat kanker gediagnoseer. Die afgelope week het hy die hof se toestemming gevra dat sy dokter hom kan help om sy lewe te beeïndig. Die hof het sy versoek toegestaan. Hy is egter dood voordat hy die uitslag gehoor het.
Die wêreld se moraliteit verskil van die Bybel s’n. Jesus se kerk het die Woord en die Gees, en kan dus beter oor morele sake oordeel as die wêreld. As ons dan bekwaam genoeg is om ons eie sake te hanteer, durf ons nie ‘n mede-gelowige hof toe sleep nie; ons moet hom eerder voor die kerk bring (v.1, Matteus 18:17).
As gelowiges oor die wêreld en bose engele sal oordeel (Daniël 7:22), is ons mos instaat om in hierdie lewe oor ‘klein’ kerksake te oordeel, of hoe (v.2-3, 5:12)? Dit is onnodig om die kerk se sake voor wêreldse regters te bring (v.4). Christene in Korinte het daarin geroem dat hulle wys is (4:10). Maar wat het van hulle ‘wysheid’ geword in dié saak? Paulus het gesê dis ‘n skande dat hulle nie wys genoeg was om die twis in hulle midde op te los nie, en dat hulle die saak in wêreldse howe moes uitbaklei (v.5). Is dit reg dat broers mekaar dagvaar; dat broers onenig is, sodat Jesus se Naam deur die wêreld belaster word (v.6, Johannes 13:34-35)?
Volgens v.1-6 moet ons sake teen ander gelowiges in die kerk oplos, en nie in die hof nie. Dis nie dat Paulus teen die regering, wetgewing, regters, of howe is nie (Romeine 13:1-7). Sy punt is egter dat ons nie ander Christene voor die hof moet daag nie.
Wat moet jy doen as ‘n mede-gelowige met jou kontrak breek, nie sy skuld of huurgeld betaal nie, jou slaan, jou seksueel teister, jou kul met ‘n dud produk? Moenie dadelik vir jou baas, die hoof, die unie, die beheerliggaam, die departement, of die arbeidshof sê nie. Probeer dit eers in die kerk uitsorteer. Praat alleen met die persoon. As hy nie luister nie, kan jy een of twee ander gelowiges saamvat om hom te probeer oorreed. As hy nogsteeds nie luister nie, moet die leiers dit vir die kerk sê. As hy nie vir die kerk wil luister nie, moet hy uit die gemeente verwyder word – beskou hom as ‘n ongelowige (Matteus 18:15-17).
As die kerk hom as ‘n ongelowige beskou, kan jy hom hof toe vat. Óf jy kan besluit om onreg te ly soos v.7 sê. Jy kan byvoorbeeld besluit om die R10 000 wat hy jou skuld, af te skryf en die hele aangeleentheid aan die Here oor te laat: “Laat jou weg aan die HERE oor en vertrou op Hom, en Hy sal dit uitvoer; en Hy sal jou geregtigheid laat voortkom soos die lig en jou reg soos die middag.” (Psalm 37:5-6).
Is die persoon wat jou te na gekom het ‘n gelowige van ‘n ander gemeente? Gaan sê vir sy kerk se leiers wat gebeur het. As hulle niks daaraan wil doen nie, kan jy vir jou eie kerk vra om te help. Indien die persoon vir niemand wil luister nie en met sy sonde voortgaan, kan jy hom as ‘n ongelowige beskou (Matteus 18:17b). Daarna kan jy hom hof toe vat, want nou is dit nie twee gelowiges wat voor die hof verskyn nie, maar ‘n gelowige en ‘n ongelowige. Dieselfde reël geld vir ‘n gelowige in jou eie gemeente.
Wat as ‘n ander Christen ‘n kriminele daad (bv. verkragting) teen jou gepleeg het? Die kerk moet so iemand dadelik as ‘n ongelowige bestempel en van die gemeente afsny (hfst.5). Rapporteer dit dan ook dadelik by die polisie en vat die ‘ongelowige’ hof toe.
Hoekom moet ons nie dadelik hof toe gaan met kerksake nie? Die teks maak duidelik dat die kerk bekwaam genoeg is om die saak op te los. Buitendien ly Jesus en die kerk se Naam skade as jy ander Christene se vuil wasgoed in die hof uithang.
Dis onchristelik (v.7-8)
Jare gelede het ‘n man vir wyle Martin Holdt sleg te na gekom. Dit was so erg dat ‘n prokureur in die kerk gesê het hy kan die man kaal uittrek. Sy vrou het egter vir hom gesê: ‘Martin, if you do that you are ungodly!’ Sy was reg (v.7-8).
Volgens Paulus maak dit nie saak wie die hofsaak wen nie. As jy enigsins ‘n ander gelowige dagvaar, het jy klaar verloor: jou geloofwaardigheid as ‘n Christen (v.7). Die persoon wat oortree en die een wat hom hof toe sleep is ewe skuldig (v.8). Dit is beter dat jy onreg ly as wat jy onreg pleeg (v.7-8).
Jesus het gesê: “Maar Ek sê vir julle dat julle ‘n slegte mens nie moet weerstaan nie; maar as iemand jou op jou regterwang slaan, draai ook die ander een na hom toe. En hy wat met jou na die gereg wil gaan en jou onderkleed wil neem, laat hom ook die bo-kleed kry.” (Matteus 5:39-40). Jesus het sy eie lering toegepas: “wat, toe Hy uitgeskel is, nie terug uitgeskel het nie; toe Hy gely het, nie gedreig het nie, maar dit oorgegee het aan Hom wat regverdig oordeel” (1 Petrus 2:23). Om jou broer te dagvaar is eenvoudig onchristelik.
Moet dan nie jou broer voor die hof daag nie. Hier wil ek klem lê op een saak: egskeiding. Hoeveel Christene wat in die skeihof staan dink aan 1 Korintiërs 6:1-8? Daar is twee Bybelse gronde vir egskeiding: seksuele sonde en die ongelowige wat die huwelik versaak (7:15, Matteus 19:9). In geval nr. 1 gee God vir die persoon toestemming om te skei. In geval nr. 2 vat die ongelowige jóú hof toe. Christene het nie die reg om vir ander gevalle in die skeihof te staan nie. Jou huwelik mag moeilik wees, maar as jy die Here vertrou sal Hy vir jou die krag en genade gee om staande te bly (1 Petrus 3:1-7).
Hoekom moet ons mekaar nie dagvaar nie? Dit is veel beter om te glo dat God in beheer is van die sonde wat ander teen jou pleeg, as om jou broer te dagvaar en geestelik skade te ly.
Dis onvanpas (v.9-11)
Koos is 32 jaar oud en bly nog by sy ma. Sy ma sit sy klere uit vir die volgende dag en pak vir hom broodjies werk toe. Hy vra vir sy laatlam sussie om ‘n meisie se nommer te kry en vir haar te sê hy stel belang in haar. Oor naweke sny sy pa die gras en sy ma was die vloere, terwyl hy op sy rekenaar speel. Hy weet nie eers hoe om ‘n eier te bak nie. Sy ma moet hom by die werk aflaai, want hy het nie ‘n lisensie nie. Sy ma maak sy bed op en gooi die vuil wasgoed wat onder sy bed lê, in die was.
Sulke optrede verwag jy van ‘n 7-jarige; nie van ‘n volwasse man nie. Net so verwag ons ‘n sondige leefwyse van ongelowiges, en nie van Christene nie. Moenie jou broers se vuil wasgoed in hof uithang nie, en moet dit ook nie onder die bed inskop nie. Los dit eerder op deur kerktug.
Jy kan jouself maklik mislei om te dink jy kan in sonde voortleef, en nogsteeds hemel toe gaan. Moet jouself nie só mislei nie! Die onregverdiges sal nie die koninkryk van God erf nie. ‘n ‘Onregverdige’ verwys na iemand wie se lewe gekenmerk word deur seks voor die huwelik, afgodery (enigiets wat vir jou belangriker is as Jesus), egbreuk, homoseksualiteit, diefstal, gierigheid, dronkenskap, verbale mishandeling, indirekte diefstal – met ander woorde om mense in te doen of uit te buit (v.9-10). Verskeie tekste sê dat sulke mense nie in die hemel sal wees nie:
“En die werke van die vlees is openbaar, naamlik owerspel, hoerery, onreinheid, ongebondenheid; afgodery, towery, vyandskap, twis, jaloersheid, toornigheid, naywer, tweedrag, partyskap; afguns, moord, dronkenskap, brassery en dergelike dinge, waarvan ek julle vooraf sê, soos ek al vroeër gesê het, dat die wat sulke dinge doen, die koninkryk van God nie sal beërwe nie.” (Galasiërs 5:19-21).
“Want dit moet julle weet dat geen hoereerder of onreine of gierigaard, wat ‘n afgodedienaar is, ‘n erfdeel het in die koninkryk van Christus en van God nie.” (Efesiërs 5:5).
“Maar wat die vreesagtiges aangaan en die ongelowiges en gruwelikes en moordenaars en hoereerders en towenaars en afgodedienaars en al die leuenaars hulle deel is in die poel wat brand met vuur en swawel: dit is die tweede dood.” (Openbaring 21:8).
“Maar buite is die honde en die towenaars en die hoereerders en die moordenaars en die afgodedienaars en elkeen wat leuens liefhet en doen.” (Openbaring 22:15).
Voor hulle bekering was baie van die Korintiërs so (v.11). Dieelfde is waar van ons. Die Bybel beskryf ons vorige lewe so:
Ons het afgode gedien (12:2).
Ons het gedink en gedoen wat ons wil en die wêreld gevolg (Efesiërs 2:2-3).
Ons het korrupte en perverse begeertes gehad (Efesiërs 4:22).
Ons het dinge in die geheim gedoen, en het gedink niemand sal uitvind nie (5:8).
Ons het rondgeslaap, ander se goed begeer, vuil gedagtes gehad, geld gejaag, ‘n kort humeur gehad, bose planne uitgedink, geskinder, gevloek (Kolossense 3:7).
Ons was dwaas, ongehoorsaam, verslaaf, jaloers, en het mekaar gehaat (Titus 3:3).
Maar nou is ons harte gewas, en ons het dit uitgebeeld in die doop (v.11, vgl. Titus 3:5, Efesiërs 5:26, Hebreërs 10:22, Handelinge 22:16). God het ons vir Homself afgesonder (geheilig) en geregverdig. Dit het Hy deur die Heilige Gees gedoen op grond van Jesus se lewe, kruisdood en opstanding (v.11). Daarom pas nie die dagvaardiging óf die sonde wat voor die hof kom, by ‘n Christen nie. Jy is skoongewas: leef so.
Moenie teen jou broer sondig nie. Moenie aan jou eie plesier dink en sy of haar maagdelikheid steel nie. Moenie egbreuk pleeg en jou huweliksmaat se hart breek nie. Moenie vieslike homoseksuele gemeenskap begeer nie. Moenie jou broer se besittings steel nie. Moenie jaloers wees, sodat jy ‘n ander Christen se goed begeer nie. Moenie dronk word, sodat jou huweliksmaat en kinders bang word of skaam kry nie. Moenie ander Christene se reputasie beskadig, omdat jy van hulle slegpraat nie. Moenie jou broer kul of uitbuit as hy iets by jou koop nie. Moenie die naasteliefde op enige ander wyse nalaat nie.
Hoekom moet jy nie teen jou broer sondig nie? As jy so leef sal jy nié hemel toe gaan nie. Jy flous jouself as jy so leef en dink jy ken die Here. Is jy gewas? Leef dan so. As jy nié so lewe nie is daar nog hoop dat jy gered kan word. Volgens v.11 was sommige van die Korintiërs so. Ja, selfs dronklappe en homoseksueles kán verander! God haat jou sonde en sal dit oordeel. Solank as wat jy dit ontken of verskoon is daar nie hoop nie. Jesus het die straf vir jou sonde op Homself geneem aan die kruis. Hy is begrawe en het uit die dood uit opgestaan. As jy dít glo, jou sonde haat, en op Hom vertrou, sal Hy jou red. In jou eie krag kan jy nie jou sonde los nie. Net Jesus en sy Gees kan jou hart verander (v.11).
In die onlangse twee uitgawes van ons plaaslike koerant (die Kempton Express), het verskillende vroue briewe teen kerke en predikante geskryf. Beide vroue het ander se vuil wasgoed vir die wêreld uitgehang. Hulle bely dat hulle Christene is. Dit is jammer dat hulle nie 1 Korintiërs 6 gevolg het nie; dat hulle nie die predikant gaan sien het, die leiers ingeroep het, en die saak voor die kerk gebring het nie. As dít nie gewerk het nie, is dit jammer dat hulle God, die Bybel, alle predikante en kerke onder dieselfde kam skeer. Dit is jammer dat hulle nie maar die onreg verdra het nie (v.7).
Die feit dat hulle 1 Korintiërs 6 minag laat ‘n mens wonder of hulle regtig Christene is. Toe Moreleta NG-Kerk ‘n paar jaar gelede ‘n homoseksuele musikant uit die kerk verwyder het, het hy hulle voor die hof gedaag. Martin Holdt het toe ‘n brief in Die Beeld geskryf en gesê dat ‘n ware Christen nie sy neus sou optrek vir 1 Korintiërs 6:1-11 nie.
 Dié insig het ek gerkry uit John MacArthur se Study Bible
 Die Griekse woorde wat hier gebruik word beteken letterlik ‘sag’ en ‘manlike bed’. Dit verwys na die twee partye wat die ‘manlike’ en ‘vroulike’ rol in die homoseksuele verhouding inneem.